次韻曇師以某焚三代贈黄所示長句
作者：史浩
朝代：宋

paragraphs: 霽天破曉嚴清霜，宿具贈帛羅豆觴。
旌旗蔽野氣軒昂，夾岸更復飛舟航。
金爐細爇百和香，絳籠然蠟影交光。
問予何事出柴桑，爲指白雲山中央。
岩岩雙表鶴翅張，松楸靄靄摩青蒼。
漸登幽域至饗堂，向來百物陳滿床。
錦囊綸誥列前行，奠酌器皿皆琳琅。
祝言小子心不遑，幾年恤典篋笥藏。
抵今方獲燔贈黄，覬靈來兮染指嘗。
潛德既拜天褒揚，後嗣感激兩淚滂。
帝恩欲報方思量，忽睹健句如栢梁。
葩華盈軸艷春陽，建安七子誰可當。
何止李杜萬丈長。
再四披閲予敢忘，同來親賓皆在旁。
共詫粲可能文章，其中一客起鳴吭。
衆駭何爲色不康，未甘釋子侵予疆。